Voornemende skrywers — Hoe publiseer ek my werk op Hasepad? | Hasepad Uitgewers
Voornemende skrywers — Hoe publiseer ek my werk op Hasepad?
As jy 'n boek, 'n kinderboek of 'n kortverhaal geskryf het, en jy wil jou werk graag op Hasepad publiseer: lees verder — jy's op die regte plek. Ek gaan eers vir jou 'n baie kort resep gee, dan verdere besonderhede (ek het 'n onderwyser gehad wat aangedring het op nadere besonderhede).
Hier is die kort resep:
Vul asseblief die voorleggingsvorm in (<< Voorleggingsvorm).
Behalwe die kontakbesonderhede, het ons ten minste die manuskrip (MS Word-formaat) nodig.
As jy 'n omslagontwerp het, stuur dit asseblief.
As jy goeie skrywersfoto het, stuur dit asseblief
Dit is, in 'n neutedop, wat jy moet doen om kontak te maak.
Hier is ons kontrak:
Ons vra, behalwe redigeer- en ontwerpkoste, 'n R350,00 administrasiefooi om jou boek te publiseer. Adminfooie gaan onder andere, om webkostes en programkomponente te betaal.
Hou in gedagte dat Amazon.com meer as 200 miljoen besoekers per dag kry. Daarom moet mens jou boeke relatief laer prys — dis beter om 'n klomp klein bedraggies te kry as om niks te verkoop nie. Onthou, jy verdien dollars. Daarom behou ons die reg voor om jou prys by huidige standaarde aan te pas.
Hasepad Uitgewers kan nie belowe dat jou werk in substansiële getalle sal verkoop nie. Ons bemark jou boek op ons webwerf, of Facebook, en waar ookal ons kan. Maar die sukses van die boek hang van jou af. Bemark die boek persoonlik in jou eie omgewing en aan jou 'platform' — jou 'volgelinge' op Facebook, Instagram, jou blog, Linked-In, ensovoorts.
Hierdie kontrak is nie ekslusief nie, behalwe vir die feit dat jy nie dieselfde boek elders of onder 'n ander naam op Amazon kan publiseer nie. Amazon laat dit in elk geval nie toe nie. Maar voel vry op jou boek by enige ander uitgewer te publiseer.
Hierdie is waarskynlik een van die kortste ooreenkomste in die uitgewersbedryf. Deur hierdie vorm in te dien, aanvaar jy die bepalings van die ooreenkoms hierbo.